સીજી રોડ પર સંદીપ અગ્રવાલની માલિકીની કુશલ ટ્રેડલિંક લિમિટેડ નામની કંપની આવેલી છે, જે શેરના ભાવમાં ખોટી રીતે ઉતાર-ચઢાવ કરી રોકાણકારોને ગેરમાર્ગે દોરે છે તેવી વ્યાપક ફરિયાદો વી ટીવી ન્યૂઝ ચેનલને મળી હતી. વી ટીવી દ્વારા કરાયેલી તપાસમાં તથ્ય જણાતાં વી ટીવી ન્યૂઝ ચેનલ દ્વારા સમગ્ર કૌભાંડ અંગે ગુરુવારે બપોરે બાર વાગ્યે સ્ટોરી ચલાવવામાં આવી હતી. જેના પગલે વી ટીવી ન્યૂઝ ચેનલની ઓફિસના લેન્ડલાઇન નંબર અને મોબાઇલ ફોન પર સતત ધમકીભર્યા ફોન આવવા શરૂ થઇ ગયા હતા. ફોન કરનાર વ્યક્તિઓએ સ્ટોરી તરત જ બંધ કરીને ફરીથી સ્ટોરી નહીં ચલાવવા ધમકી આપી હતી. જો સ્ટોરી ચલાવશો તો ગંભીર પરિણામ ભોગવવાં પડશે તેવી ધમકીઓ પણ આપી હતી. કંપનીના ઇન્વેસ્ટરના નામે પણ ફોન આવ્યો હતો.